ΓΡΑΠΤΗ ΕΡΩΤΗΣΗ E-0607/97 υποβολή: Marνa Estevan Bolea (PPE) προς την Επιτροπή (27 Φεβρουαρίου 1997)

Θέμα: Πρόγραμμα Auto Oil

Το κόστος του προγράμματος Auto Oil στη διάρκεια μιας δεκαπενταετίας έχει υπολογισθεί ότι ανέρχεται σε 77.500 εκατομμύρια Εcu. Πρόκειται για ένα υψηλό κόστος, ενώ η αποτελεσματικότητα των μέτρων είναι πολύ χαμηλή.

Έχει μελετηθεί η συμβολή που θα μπορούσαν να έχουν για τη βελτίωση της ποιότητας του αέρα τα μέτρα και οι μελλοντικές εξελίξεις που παρατίθενται στη συνέχεια;

- Τηλεεργασία

- Ρύθμιση της κυκλοφορίας στα αστικά κέντρα

- Μεγαλύτερη πεζοδρόμηση και αύξηση των δημοσίων συγκοινωνιών

- Χρησιμοποίηση «υβριδικών» οχημάτων με συνδυασμένη κίνηση ηλεκτρισμού και καυσίμων, τα οποία θα κυκλοφορούν στην πόλη με ηλεκτρισμό και στους αυτοκινητοδρόμους με βενζίνα

- Επέκταση των δικτύων Metro

- Αύξηση των δρομολογίων των σιδηροδρόμων των προαστείων

- Μείωση της ταχύτητας σε δρόμους και αυτοκινητοδρόμους, με ανώτατο όριο τα 120 χλμ/ώρα

- Αντικατάσταση των οχημάτων που έχουν κλείσει τη δεκαετία

- Θέσπιση αυστηρότερων απαιτήσεων συντήρησης των οχημάτων, ιδίως όσον αφορά την καλύτερη ρύθμιση της λειτουργίας του συστήματος έγχυσης στα πετρελαιοκίνητα οχήματα

- Αποτελεσματικότερος τεχνικός έλεγχος της λειτουργίας των οχημάτων;

Απάντηση της κ.Bjerregaard εξ ονόματος της Επιτροπής (17 Απριλίου 1997)

Στις νομοθετικές προτάσεις που υπέβαλε η Επιτροπή στο Συμβούλιο και το Κοινοβούλιο κατά το 1992 ακολουθήθηκε νέα προσέγγιση. Αυτή αντανακλάται στο άρθρο 4 της οδηγίας 94/12 ΕΚ ((ΕΕ L 100, 19.4.1994 )) περί των μέτρων που πρέπει να ληφθούν κατά της ατμοσφαιρικής ρύπανσης από τις εκπομπές των μηχανοκίνητων οχημάτων και περί τροποποιήσεως της οδηγίας 70/220/ΕΟΚ η οποία θεσπίστηκε από το Συμβούλιο και το Κοινοβούλιο το 1994 με τη διαδικασία της συναπόφασης. Η νέα προσέγγιση αποβλέπει στο να διασφαλίσει ότι τα μέτρα θα είναι σχεδιασμένα με τρόπο ώστε να έχουν αποτελέσματα ανάλογα με τις κοινοτικές απαιτήσεις σε κριτήρια ποιότητας του αέρα καθώς και με τους συναφείς στόχους τους, ότι θα γίνεται αξιολόγηση των πτυχών κόστους-αποτελεσματικότητας κάθε μέτρου και ότι τα μέτρα θα είναι δεόντως θεμελιωμένα και αναλογικά σε σχέση με τους επιδιωκόμενους στόχους.

Οι προτάσεις που προέκυψαν από το πρόγραμμα Auto-oil λαμβάνουν υπόψη τη μεθοδολογία που συνοψίστηκε ανωτέρω και επιδιώκουν ουσιαστική μείωση των εκπομπών ρύπων όσον αφορά τα οχήματα και θα καλύψουν ιδίως περαιτέρω βελτιώσεις αφού αξιολογηθούν τα εξής:

- το δυναμικό της παραδοσιακής τεχνολογίας κινητήρων και καύσης 7

- οι δυνατές βελτιώσεις της διαδικασίας δοκιμών π.χ. ψυχρή εκκίνηση, εκκίνηση σε χαμηλές ή χειμερινές θερμοκρασίες, αντοχή, εκπομπές εξάτμισης 7

- τα μέτρα που αφορούν την έγκριση τύπου μέσω στήριξης αυστηρότερων απαιτήσεων ελέγχου και συντήρησης όπου περιλαμβάνονται και τα ενσωματωμένα στα οχήματα συστήματα διάγνωσης (ODB) 7

- η δυνατότητα ελέγχου της συμμόρφωσης των κυκλοφορούντων οχημάτων

- ειδικές οριακές τιμές για τους υδρογονάνθρακες και τα οξείδια του αζώτου και μέτρα για την κάλυψη ρύπων που δεν υπόκεινται ακόμη σε κανονιστικές ρυθμίσεις π.χ. αιωρούμενα σωματίδια, πρόδρομοι ουσίες του αζώτου

Οι προτάσεις θα καλύψουν επιπλέον συμπληρωματικά τεχνικά μέτρα, περιλαμβανόμενων βελτιώσεων της ποιότητας του καυσίμου ως προς τις εκπομπές επικίνδυνων ουσιών από τα οχήματα, ιδίως βενζολίου, και ενίσχυσης των απαιτήσεων του προγράμματος ελέγχου και συντήρησης.

Η ανακοίνωση της Επιτροπής ((COM(96) 248 )) της 18ης Ιουνίου 1996 περιλάμβανε δύο προτάσεις οδηγιών σχετικά με τις εκπομπές των αυτοκινήτων και την ποιότητα των καυσίμων. Ακολουθούν τρεις προτάσεις σχετικά με τα ελαφρά επαγγελματικά οχήματα, τα βαρέα οχήματα και τον έλεγχο και τη συντήρηση, ως συνολικό αποτέλεσμα του προγράμματος Auto-oil. Όταν συνδυαστούν οι νομοθετικές προτάσεις που προκύπτουν από το πρόγραμμα Auto-oil με τα μέτρα που έχουν ήδη συμφωνηθεί, από τις προτάσεις της Επιτροπής θα προκύψουν μειώσεις της τάξης του 60-70% (μεταξύ 1990 και 2010) των κύριων ρύπων που οφείλονται στις οδικές μεταφορές. Το πρόγραμμα έλαβε υπόψη την πιθανή συμβολή των μη τεχνικών μέτρων όπως ιδίως η διαχείριση της κυκλοφορίας, η τιμολόγηση της χρήσης των δρόμων, οι μεγαλύτερες επενδύσεις στις δημόσιες μεταφορές και τα προγράμματα απόσυρσης καθώς και η μετάβαση των δεσμευμένων στόλων οχημάτων στα εναλλακτικά καύσιμα. Υπογραμμίζει τη σημασία της εισαγωγής συμπληρωματικών τοπικών μέτρων προκειμένου να επιτευχθούν οι στόχοι ποιότητας του αέρα σε ορισμένες τοποθεσίες ή περιοχές.